khistorydata/jeongjo-sjw-relations huggingface dataset:
정조 18년
大司諫林濟遠疏曰伏以我殿下憫旱一念耿耿靡懈於閱月靜攝之中十行誕敷字字警切貶躬求助之意有足以弭天災而格天心雖在冗散尙宜感激況臣適叨言責尤何敢默爾噫今玆之旱挽近所無無待龍䐉之手爇已切燕居之心禱而一霈尙靳三農如渴此殆民命近止國運將否之會天人相與之理故自微晦朱子嘗論洪範雨暘之說曰麤心大膽如何看得今若以某事爲某災之應則亦近於傅會而天道有適然之數人事有必然之驗補得虧欠此理甚明其將一付之於氣化漠然無所猷爲耶噫目下悠悠萬事都不外於保嗇聖躬今當警外之日首陳節宣之方者似若有違於對症之劑而其實有不然者聖人之心與氣與天地相通董子之言可按也心不和則氣不和氣不和則天地和無由以致之臣雖未嘗一登診候之筵與聞議藥之說而雖以前後聖敎觀之玉度之致愆者未必不由於心煩而氣升則其於和之之義不啻遠矣憂勤固是帝王之盛節而如或弊弊於名目之間規規於事爲之末則未必爲治世之要道漢主之樂此不疲視三古之恭己無爲其得失顧何如也臣竊瞷殿下聰明冠於百王志慮周乎萬物凡天下之事毋論大小緊漫必也頭頭理會件件裁察或至於下行有司之事而不知勞也爲殿下之臣者不敢出一謀發一慮惟以聖意所向俯仰焉臣勞君逸尙矣無論疲精弊神職由於是此在提綱絜領之義固已相反而方寸之地庶務膠擾乙丙之夜百慮坌集心氣之失和其勢固然疾病之外侵安得不爾誠使殿下凡於瑣細節目除却多少商量物來則應事過如故常常置此心於澹一虛明之地則療病之方勝服幾貼涼劑酬世之道可作一副要訣宋臣滕甫之以身疾喩國事者亦可以反隅也雖以目今民事言之旱乾之災終如不免大歉則蠲恤之方賙濟之策都在於我殿下施措之得宜聖候遄復然後民窮而庶可以拯活歲險而不至於顚連且置消災之道先論救災之術者不得不如此況和氣致祥其理不僭人必曰天若雨則聖候可復臣亦曰翌乃瘳則甘霈必降天道人事之應捷如影響間不容髮此臣所以以淸心省事爲急者也噫諱言之弊無如近時人人互相告戒事事一任含默如當遇災求言之如今日者則有言責者始乃不得已剗除稜角依樣葫蘆草草陳列如科場擧子隨衆呈券之爲而乃殿下亦預知其無甚新奇也輒以數字例批備數而答之上之所求下之所應畢竟徒歸於靡文而已顧何嘗小補於應天以實之義也聖人稱文王爲臣之道不曰忠而必曰敬蓋唯諾供給亦不失爲忠而引君當道方可以謂敬孟子所謂莫如我敬是也叔季以降未聞有爲臣而能敬者只知趨走之爲擧職不識匡直之爲盡分依違苟且之習便成時套激仰慷慨之風難責古道最可隱憂而深慮者凡今日之大小臣僚或語或默都沒自己主張曰殺曰宥只視君上處分就以金鍾秀事觀之一鍾秀也而始則齊聲而討之末乃相顧而默然討之者果出於本心則默然者誠莫知何故朝廷之擧措如此臺閣之言議如此設有大於此者其必以上心之所在爲準而已殿下將何所恃而爲國乎此豈但今日諸臣之罪也亦殿下有以致之夫以一人之心必爲一世之心操縱殺活惟予心莫之違則顧安用大臣三司爲也不特此也古人入其境先問大禁夫禁者設爲防範於制律之間者也至於言路初非設禁之事國史書之後世傳之將以爲何如時也殿下少有不當於聖心則凡干章疏必門將以遏之騎曹以察之政院以斥退之今有閭巷匹士欲聞忠告之說而先號於其鄕曰他事可言某事必勿言爲其鄕黨親戚者必陰揣其人之惡聞竝與他事而不言者常情固然敵以下猶如此況於至尊之地乎又況以關係莫重之事說爲第一件禁條則捨此論彼實有輕重後先之別無怪其一例泯默也禁令不收則言路無可闢之日言路不闢則國事無可爲之望臣何敢臆料硬斷危動崇聽也噫用人之道取之必廣擇之必精然後方可以責其成效而乃今則不然淸官顯秩不外乎京輦之間高門巨閥竝列於朝著之上凡在遐外之流擧有坎壈之歎殿下亦嘗留意於收拾遠人間不無一二奬拔者而徒籍先蔭翶翔於名塗稍欲自好埋沒於窮谷譬如一人之身血氣流通於支角精神聚會於臍腹然後方可爲完實充壯之人厥或不然一氣都萃於上焦四體將至於不仁甚非盛世弘長底規模荊益之半不足以當天下之全則取人不廣之弊固已如此而若其擇之之方參以時勢徒尙地處雖有眞箇英儁之士擧皆局於時而拘於地加以科第漸次頻數蔭塗去益冗雜以有限之窠許多薦紳無得以區處則在內而有輪差之弊於外而有數遞之患西京之治純用吏功爲吏而長者孫者傳爲美談而式至今日郡縣便作傳舍冠蓋相望道路官無施設之暇民有迎送之弊朝家之設此官職者只爲共國計而爲民事也初非多官疏滯之資則事之無實莫此爲甚取之不廣擇之不精而又從而頻頻遞易則可哀者民偏受其病臣謂久任責成實爲今日之急務也噫治國之要毋過於節用聖人之必以此二字先於愛民敬信者則實理也況當災歲尤不可不念顧今亢旱得雨差有先後被災不無深淺三南之農反遜於畿輔而都人耳目熟於近而忽於遠或曰穴農也或曰免凶也滔滔一世幾歸於諱災之科而致使廈氈獨憂於上臣誠條歗啜泣不知所以爲計也周人之四鬴二鬴視歲之豐斂而其於八荒政有殺哀之文哀者祭祀之謂也國之大事無過於祀而此而減省則何事不可減省乎上而御供可減省也下而常祿可減省也內而宮省之費外而州縣之需一切減省行一分簡約之政則有一分賙救之道當此國貯寒心民産倒懸之日士夫猶懷豐豫之心匹庶全無深遠之道衣食苟安於目前溝壑頓忘於來頭昨年了遺之民將無所聊賴則惟有節用之爲先務而節用之要又在於一豫字若不先事措劃前期經理則霜降水涸之後恐亦無所及也大比之科自有定限退行之說無容輕議而傷財之弊莫有甚於設科兩日場屋之需遠地來往之弊動費窮書生卒歲之資不但如編伍赴操之爲害則遇歉之時輒有所停操恤災之日獨不可退科乎因凶退設已例班班昔之壬子今之壬寅亦可據也姑觀數日雨澤之勢且待諸路農形之狀遠近掌試之任方許陛辭恐未爲不可也華城城役自有所重況雇募無關於民時興作或補於荒政而適當無前之暑有此莫大之役輦財運石觸炎冒熱或不無人畜致傷之慮則向日聖敎之姑欲停役者亶出於眞實惻怛之心守臣之覆難想其事情雖不無意見有國之事先觀大體城于某地而書以某月者卽春秋之微旨則一依當初聖敎姑待早晩生涼恐有益於答天譴順人時之一端也願殿下恕其妄而採其愚也仍伏念臣罪大罰輕薄竄旋宥含恩怵分微忱尤切況當擧朝焦灼之際尤何敢虛徐於除旨之下而第臣於見職已自通擬之初自有難冒之義四維所關實難放倒伏況自有近事臺閣處義轉益郞當無事之時獨自冒出具僚之際擧皆引入此其勢有不得不然者而與其乍出而乍入反不如自靖者之稍近朴實區區定執亦豈得已伏願聖明亟命鐫削以爲人臣溺職者之戒焉臣不任激切悚仄之至答曰省疏具悉應旨之說頗不隨衆往往多切實之語極用嘉乃當體念監試初試退行事月初已欲提問而還涉如何故不言今則試日不遠能無掣肘之端而且姑觀數日尤難及期回旋以卿疏語問于大臣令廟堂草記城役事何待卿言一念憧憧者在此向因守臣禱雨之啓至引洪範五行傳傅會之說以喩之況其事功本不欲催督速就者爲是城之所重也更令摠理之大臣及居留之臣知予此意或有未及停役處涼生間一體姑停卿其勿辭行公
정조 18년
執義李遇濟疏曰伏以今日之旱胡至於此殷湯責躬甘霈旁流宋宗納言雷雨卽至則天人感應之理固如是矣今我殿下靜攝之中悶旱之憂慮焚灼絲綸之間求助之辭旨惻怛貶己之敎久符殷湯之責躬來諫之誠不啻宋宗之納言則固宜天心俯格霈澤周洽而屢次虔禱一雨愈邈至使我殿下夙宵焦菀症候越添減膳之不足而撤樂焉撤樂之不足而又下中外求言之敎臣雖不侫敢不歷陳召災之端思所以對揚其萬一乎臣竊覸殿下聰明睿智卓冠千古政法治敎逈出百王此誠帝王之盛節固非小臣之所鑽仰而若以堯舜之治期望於殿下則亦不可無可言之事矣以言乎言路則非無開廣之念而或欠翕受之量臺啓何等體重而有咈聖心則輒使措語之改呈懲討何等義嚴而欲施私恩則遽命原本之燒火牢塞沬飮之請而臣民痛骨永絶諫諍之路而臺閣緘口上下阻隔情志未通今日爻象此何世界以言乎時政則非無公明之規而未盡誠實底道一經之纔通大文者輒付殿試朔試之或參高等者特賜進士此雖人君造化之權實是前古未有之例倖門徒啓士習日渝則今日之科制可謂嚴乎未出六者特除五品未筮仕者直付直長則今日之官方亦云淆矣以言乎朝象則非無飭勵之道而反作虛泡之世政注之際惟覘上意巖廊之謨都係仰成及耄老相徒備鼎席而未免素餐之嫌病脚左揆未陳箚牘而先遞專對之任中書爲養病之坊廟務有積滯之歎則漢相之問牛尙矣無論宋臣之蹲鳳寧不有譏以言乎風俗則挽回之圖非不勤矣而淆薄之習去益甚焉反唇德色漢俗猶厚芻束詠杖唐風無聞閭巷之間紀綱掃盡鄕谷之中變怪層出道民蔑方伯之尊而嘲詞大播土賤掘士夫之塚而國法莫施則今日之風俗可謂末如之何矣以言于財用則撙節之方非不至矣而虛耗之弊反有甚焉度支之經用每患不足太倉之蓄儲僅支一年苟究弊源豈無厥由試以漕運一事論之船人以海爲家習知海性則水路之夷險昭然在目風波之起息瞭如指掌則必無見敗之理而每多臭載之患者此非他計出於故破列邑護送徒屬例規而反被罷拿之罪船主偸食已成奸竇而未見摘發之擧國穀之每年見失便作已例公用之逐日多費實所難繼限以逋欠之千石快施梟示之一律則奸計可杜國儲庶裕而尙無此論因循至今則財用安得不罄竭乎以言乎刑獄則欽恤之典非不愼矣而審理之法有或疎焉八路之冤獄難保必無一夫之幽枉足干天和目今一朔亢旱救災時急諸道審獄事雖迃遠而一念之善卿雲景星則以聖上弭災之誠曷不念此凡此六條莫非召災之端而弭災之策自有厥要不過曰應天以實不以文而已噫人君爲治之要莫大於務實所謂實者實用其力而不事文具之謂也本之於心則爲實心修之於身則爲實德行之於事則爲實政故君實五敎以務實爲先胡寅七策以務實爲要不務其實而能救其災者未之有也臣未敢知殿下今日之求言果出於務實乎以今求言之敎究其起弊之源則朝廷不實之端其目有六言路焉雖有開廣之念而懲討之路不開則無開廣之實矣時政焉雖有公明之規而科官之法或紊則無公明之實矣財用焉雖有撙節之方而漕運之奸弊未杜則無撙節之實矣朝象焉雖有飭勵之道而輔相之職多曠則無飭勵之實矣風俗焉雖有挽回之圖而朝家之法綱不立則無挽回之實矣刑獄焉雖有欽恤之典而民情之冤枉莫洩則無欽恤之實矣苟殿下以實心而行實政以實政而求實效先祛六條之弊以爲應天之道則雖無今日之求言冥應之捷必如影從而響應矣歷月之旱亦當雲消而霧歇矣不然則今日求言亦歸文具而止惟殿下留神焉臣於向日略陳老生之常談未足有槪於聖心惶愧之忱迄今靡已又於求助之下未敢孤負聖意不避憯妄之誅更效狂讜之說惟聖上勿以人微而廢言臣無任屛營祈懇之至省疏具悉遇災求言思聞讜論爾疏中凌藉兩相極意詆侮者抑何故也臺諫與宰相相可否苟有疵類隨事刺口固可謂好消息當之者亦當欣然樂聞付之勤攻而已今爾爲說旣乏指的之事實全沒禮待之厚風而一筆句斷太不虛閒歷數中書座目踢位元輔則年多及耄有脚病肩輿赴公明有故事之可訂求言自求言朝象自朝象名以言者混是非惟事假借任爾戴豸負獬行呼唱而傳故紙則其可曰墍殄行之讒說乎其外諸條當留意而庠任賜第固近於倖如是闊狹特出時措之權宜若至生弊已亦無難朔試或賜進士之擧未慣典章近始覺悟奚特朔試凡係以幼學應製高等者此後頻欲用此例爾須來閱寶鑑
정조 18년
右承旨洪義榮疏曰伏以臣卽伏見執義李遇濟到院疏本則攙論臣父不有餘地遣辭深緊旨意危怕臣滿心驚𢥠若無所容區區私義決不敢晏然在職玆敢忙陳短章徑出禁扃當此聖候靡寧小大焦遑之日不避瀆擾罪犯擅離臣罪至此益無所逃伏乞聖明俯賜諒察亟遞臣職以肅朝綱以安私分千萬幸甚答曰省疏具悉卿其勿辭行公
정조 18년
領議政洪樂性疏曰伏以臣昨奉十行絲綸百有三十餘言憫旱求助之聖德至意不以靜攝而或忽丁寧懇惻逈出尋常臣於夙宵焦灼之餘不勝欽仰感激之至退與僚相及籌司諸堂終日講確罄竭愚衷略陳膚淺之見矣及承批旨誨諭備至伏讀以還汗涕交逬以殿下對越之誠宜無恒腸之災遇災修省卓冠百王亦必致捷響之應矣奈之何孚感之效尙遲責躬之敎荐下圭璧之擧殆遍雲漢之嘆愈甚莫非如臣衰癃昏耄忝居元輔上不能對揚聖化下不能董率百僚一日二日徒事瘝曠宜退不退尙此蹲冒而然也今此召災之端一則臣也二則臣也臣何敢不思引退之計乃反抗顔出言猥陳消弭之方而憂旱之聖念夙夜憧憧玉候之諸節至於添損當此將攝之時久靳診筵之備例不許大臣之召接至有此貶躬求言之敎臣罪臣自不恤冒昧進言而聖度天大不惟不加譴責陽春霜雪曲費敎導且感且惶罔知攸措臣本無似才識空疎百不猶人而近年以來癃病轉甚神精消礫小大事爲閑漫言語亦未免乖謬顚錯則今雖欲極言竭論仰答明命殆有甚於聾者之欲審六律瞽者之欲辨五色其情誠不能而其勢誠末由也況災不虛生而必有所召則臣之冒據實其咎也誠必有感而漠然無應則臣之不退亦其咎也且五條之今日以前不能修明之由卽如臣者忝居相職而無所猷爲也欲求今日以後修明之方則亦必不外於斥退臣身矣在今弭災之策應天之道百爾思量實莫先於斥免臣而改卜賢德向於筵席略暴衷懇仰冀遞免而拙訥之辭雖未蒙孚格今此所陳可知其非臣一時之飾辭强引實出自量者久矣臣方治疏乞免之際得見執義李遇濟疏本則司直之地有此公議之峻發者臣誠恧蹙之極竊爲國事世道萬幸焉臺閣之地久無切直之論使臣一癃廢無知者周歲蹲據於首揆之職一任廟務之委屬者每自循省冞切慙惶而此猶屬臣之私分在朝家務實之政實有不可使聞於人之歎矣今者臺言句句切實明知致災之本深得爲國之體臣固受而爲罪豈有一毫厭聞之情而臣旣自知甚明又有公論至嚴則更何敢一刻淟涊冒居又添貪榮沒恥之罪哉到今殿下雖欲曲庇而虛縻其在重相任尊臺體之道決不宜因仍苟置使相任愈輕臺體有損也臣雖欲憑恃寵靈冒沒揚揚何忍白首殘年耐彈行公於輔弼之地上累從諫之盛德下犯無憚之大戾哉臣之去就今無可論慙悚萬萬無地自容玆敢不避煩瀆之誅疾聲號籲於靜攝之中伏乞聖明俯垂鑑察亟降威罰鐫削臣職仍勘臣罪以答天譴以謝人言公私不勝幸甚臣無任兢惶之至答曰省疏具悉卿懇朝晝酬應甚煩晩後諸節頗苦而際此卿章又到控引若此使卿不安於廊廟是豈李遇濟之駭妄使遇濟出此口氣於此時者槪緣靖世之治未孚於臣隣而然苟求其由由予一人於卿何有於卿何有稍俟夜間動靜如得少降擬遣承宣申諭未盡之蘊此竝略之卿須安心勿辭視事仍傳曰此批答遣史官傳諭
정조 18년
校理金銑疏曰伏以臣綿材薄識百不猶人而夤緣倖會濫竊科第曩於釋褐之日獲霑踰衮之榮恩侑至及於先祖華秩仍陞於郞署闔族知感鄕閈動色不意日昨又承恩旨以臣爲弘文館校理因令臣斯速上來臣五內失守驚愧交集只願循墻靡所自措而當此玉候欠和大小焦惶之日不敢退伏鄕廬遠隔京闕不得不蒼皇登道黽勉膺命身近日月忱誠倍切持被承明榮耀備至而第念玉署之職職任自別出入經席補導君德惟是職爲然苟非學術材識爲世所推考則莫宜以猥居是選今雖人材日下官方不古而歷數朝端何嘗有如臣蔑劣亦忝見職者哉臣爲參候班未及辭巽而因仍冒承大關廉防玆敢不避煩瀆摭實仰籲伏乞聖明亟命鐫改以重公器以安微分焉臣於祈免之章何敢妄陳瞽說而見今天戒赫然亢暘方棘聖心憂懼辭敎誕敷廣求忠讜之言思得消弭之方以臣謏寡何能仰塞明旨而第伏念目今國事民計無一不弊譬如沈痼在體毛髮皆病臣未暇歷擧悉數而若就其大者而言之則懲討路格而倫彝已斁矣紀綱解紐而俗習已頹矣士乏四維之張而元氣先敗國無一年之蓄而公私俱匱凡此四條有一於此尙可以召災則況今四者竝湊百度俱壞而天安得不戒災安得不至哉嗚呼人所爲人倫彝是已而一天之讎未復三司之紙已丙而設一國之防鉗八方之口言事之臣輒逬嶺海附麗之徒反被寵擢輿情如沸法綱逾密畏罪者恬若無事齎志者只自拊膺自以爲大且急者猶且擔却則小而細者尙何可言一步臺垣三緘成習竝與官師之規寂然無聞今日朝廷已作無言之世矣以言路之開閉覘人國之興替自古已然在今尤切而將見人而無倫國而無言尙何望上天底豫災祲自消乎此臣所以六太息之不足而繼之以仰屋流涕者也紀綱爲氣血於國家朝廷卽表準於八方傳曰擧措得而人心服人心服而後紀綱乃立以今朝廷之擧措能服八方之人心以之而整紀而立綱則此無異於却步求前也由是而憲章紊矣名分亂矣下可以凌上矣少可以慢上矣若其以京以外可驚可愕之事不勝其多則今日之綱紀可謂末如何也噫禮義廉恥是曰四維張不張之間興亡斯判而況我朝以崇禮義奬廉恥爲立國之本則士夫之間家傳世襲淬礪自重元氣於一世禎榦於家邦而此風一衰駸駸索然朝廷之上骫䯉相尙巾衿之間紛競成俗往往多忘恥忘廉而內少恬飭之士外多貪黷之風以是而世道日降生民日困將何以扶名敎而重國威乎嗚呼大學八條節財用在平天下之下可知其財用爲治平之本自古經國之謨必以理財爲先則財匱而國不危者未之有也而今以方千里之國倉廒竝匱公私俱渴者未嘗如今日者故一有水旱大小遑汲雖見丘壑之急而殆無拯濟之方此不待識者而言念國計竊自哀痛者也顧今聖明在上區宇寧謐而民國之憂若是其殷下而民困上而天怒以致浹月之旱爲災至此實未知此其故何也臣身在草野愚無識解雖或歷陳四弊而至於救弊之策實不識其方然而開言路爲樹彝倫之本也正朝廷爲立紀綱之本也愼重名器則士氣可振矣量入而出財用可裕矣惟此四弊爲當今切急之憂而其所以救得者亦無出此四者伏願殿下深省而力行之以爲應天弭災之方不勝幸甚臣無任屛營之至省疏具悉當留意矣
정조 18년
副校理姜儐疏曰伏以臣向隨諸僚之後略陳應旨之章只以目下大義之未伸不敢攙及於他說而文短言淺其誠意也不足以仰格於君父其謨計也不足以少裨於民國唯我殿下恢應天以實之誠推聖人擇言之量不惟不命之斥退乃反特賜之以留意之溫批臣等相顧莊誦且愧且感至今追惟惶汗猶霑乃者旱乾之災去而益甚牲璧靡受虔禱冞勤而卑聽愈邈休徵未答恒暘之咎于今一朔有餘于玆矣仁愛上天所以警告我聖明者何若是其諄諄然勤且摯也斯惟我殿下雖在靜攝日久之中不懈修省消弭之念耿耿乎憂虞之深而丙夜之寢睡不着憧憧乎對越之勤而昃日之御餐猶忘遂致症候之越添而至於常膳之命減診筵之未接小大焦迫曷有其極玆因大僚請對之啓又降中外求言之敎責躬之義虛己之方丁寧懇複已足以格天心而獲神佑凡今在廷臣僚仰誦德音夫孰不顯效一言欲以少副我殿下如渴之思若恫之衷哉況臣姿雖譾劣顧其職則經幄論思之任也其敢不以區區愚悃爲殿下陳之臣聞聖王之御世也若元氣之賦物若太陽之照下功施之所及而無微不霑明睿之所臨而無隱不燭和衷協恭則三德六德咸在翕受之中財成輔相則匹夫匹婦俱有獲所之歡及其至也朝廷和於上民庶和於下於是乎天地之和應矣天地和然後瑞應自臻雨暘均適薰腴廣被康年屢降熙雍焉郅隆焉躋大有而享諸福矣天人相與之際其不微而顯有如是也臣竊惟今日弊源之大者有二一曰黨習之未祛而朝著有潰裂之像也一曰惠澤之未究而民生有仳離之苦也苟求其由則何莫非有君無臣之歎有以致此而在我殿下董飭之道綏來之政亦宜益勉其所有罔或有少忽者也試言乎朝象則保合大和卽我殿下一副當苦心也平平蕩蕩恢弘乎均視竝觀之仁翕翕訿訿痛懲乎黨同伐異之習凡於任用之際遴選之方固已咸燾廣收與夫天地之無私同其大矣痛彼群下不思所以仰體之道搢紳之列可否之舊局猶存銓注之間互對之弊習自在甲有薦際乙曰不叶彼有糾彈此曰不當互加非議自相分割夫如是而賢路果不妨乎休象果已著乎山中林下果無才俊之空老而野無遺逸如唐堯之世乎視材量器果能賢能之咸進而立賢無方如殷湯之廷乎臣則曰朝廷和於上者未也伏願我殿下克軫董正之念務恢則哲之知若有忘身奉國者擢用而奬勸之若有背公行私者竄殛而懲礪之使群工百僚皆知我殿下好惡之所在則朝廷不期和而自和我殿下陶鑄之功有如造化之所稟飛潛動植皆被作成之澤矣誠言乎民隱則惠鮮懷保卽我殿下急先爲務者也一風一雨罔不關於聖念無近無遠咸與被乎大化監賑也暗察也諸道繡斧殆無虛歲詢瘼也省弊也廟堂籌謨日不暇給虞皇解阜之化周文發施之仁未足諭其盛矣奈其居方伯字牧之任者罔思分憂之義惟懷肥己之計蔀屋云遠愁嘆之聲未徹於氈廈輕裝滿橐推剝之政流毒於村閭至於出糶入糴官吏肆緣姦之習富漏貧疊徵役有不均之弊者尤是吾民受害之最甚者也夫如是而夏暑冬寒果無曰咨之歎乎仰事俯育果有裕産之樂乎臣則曰民庶之和於下者未也伏願我殿下益明擇用之令亟講撫摩之道務求乎要道而使至化下洽無勤乎小惠而使民志有定則民庶不期和而自和我殿下字育之德有如亭午之有赫幽暗隱奧俱被容照之輝矣夫朝廷四方之標生民有國之本而其受弊之端如是之深痼則凡今日召災之由未必或外於是也若其矯革振刷之道修擧導率之方亦惟我殿下一心萬化之源殿下亦宜怡神恬淡之場留意節宣之工揮霍乾剛而雄斷夬施端拱委任而細務無親惟儉德是昭惟聖學是典惟宏綱是執惟刑典是欽至治普洽美祥咸徠使天地上下同囿於太和沖瀜之中無有一毫乖盭之氣于其間者則太平萬年之盛其自今始矣惟殿下省厥躬念哉臣無任云云省疏具悉所陳當留意矣
정조 18년
修撰尹益烈疏曰伏以臣於日前猥隨諸僚之後聯進應旨之箚言不足以動宸聽誠不足以格聖心草草陳腐正歸於應文備數自顧職名冞切恧蹙更何敢刺口論事不思頻復之戒只犯瀆擾之罪而顧今焚慀之憂去而愈酷圭壁之禱殆無不擧夙宵修省丙枕靡安玉候因此而越添診筵由是而不接纔下減膳撤樂之命繼降責躬求助之敎十行絲綸字字邈惻有足以孚格神明感動臣隣則顧微臣職忝論思若以一番聯籲自謂塞責更無一言不職之罪尤無所逃又何可終默乎噫天道玄遠人事卑近雖未知何如而召災何如而弭災而天人一理故自不忒下而盡修省之責則上而有悅豫之道歷考往牒莫不皆然試以今日人事言之果可以無招咎致異之端耶噫言路有國之血脈也血脈不通則人不得爲人言路不開則國不得爲國後世以來設置言路之後此路已狹而竝與言官之言而寥寥未聞則聖德之得失時政之休咎民生之憂樂何從而上徹黈纊之下也噫世道委靡人心柔軟擧皆以含默二字爲安身立命妙訣厥或有一二言者必擇其極平淡無稜角之說聊以是爲一日之責宜聖明之無足致省而此豈但言者之罪亦殿下自反處耳逬遜二字實爲千古帝王容諫之龜鑑而近日以來少有不當於聖心則不惟不賜允可或卽地還下或經月留中甚至於設爲防範特置限節使若以言責之臣有口而不敢發有手而不能措懼大論之或闕則輒事引入幸具僚之不備則時或闖出此其勢有不得不然者雖謂之國無言官可也至於金鍾秀事大臣三司之前後懲討固何如也殿下亦未嘗不以爲無罪而無端特宥之後無一人以此事言于殿下者前之明目張膽者果出於眞心則今之緘口結舌者亦未知何也本罪之輕重淺深姑置勿論朝廷之擧措如此其何以厭服人心恢張公議耶凡今之大小臣僚莫不拘束馳驟於大聖人權度之中緩急操縱惟以上心爲準而自家胸中初無一分主張似此風習大有關於世道臣竊憂之噫生民之困瘁非今斯今而昨年孑遺之餘稍値豐稔譬如大病甫起急於調養而斗米三錢穀賤如土一口四鬴人不爲汰擧忽太康之戒爭壞苟安之志無遠慮則有近憂者不幸近之不但閭巷偸惰之俗爲然朝廷肉食之人方且粉飾太平刻畫華靡未聞有以民憂國計看作身家之事者似此豐豫之漸已非致祥之本而顧其實則國無半年之蓄民乏十口之資目下農形已判八九來頭賙活思之罔措惟有隨事撙節到處省約爲一分救時之策而奢侈之習已成痼弊無貴無賤皆有踰分之意或富或貧都無約己之心傷農之弊糜財之端不一而足又況近年以來無論歲之豐歉天地之所生山澤之所産漸不如前其在用天因地之道尤宜節之又節約而復約而至窮之人衣必全匹稍饒之家食兼數味民日益窘財日益竭者此必然之勢也傳曰上之所好下有甚焉以我殿下節儉之德猶有未盡於導率之方而然歟夫奢者大之謂也侈者過之謂也凡天下之物稍有大而過者則皆屬於奢侈至於服食宮室之類特其疏節耳固知殿下之日用事爲純然皆出於昭儉之至意而上行下效之美邈矣難覩此豈非惕然省念痛加懲革者哉噫生民休戚專係守令而數遞之弊無如近歲一見大政初無見窠之數多而內移者爲幾人陞除者又幾人相換者又幾人迎送之際民受其病交遞之時吏緣爲奸況新未必勝於舊去未必優於來則無益只有害耳仕路之濡滯莫如近日則疎通之方亦不得不爾而設此官爵將以治民而奉公則數年之間或四三易倅官無可久之志民視應遞之人雖欲方物出謀有所施設其勢固末由也京衙詞訟猶以數遞爲悶則況外邑乎此係民事實爲至切恐不可不留意也噫臣之今此論列亦無別般新語不過推演前箚中未盡之意磨驢之跡技止此耳言雖陳陋亶出誠懇惟殿下勿以人廢言焉臣無任屛營之至省疏具悉當留意矣
정조 18년
掌令韓用鐸疏曰伏以我殿下遇旱以來恐懼修省日加一日玉候欠和而罔解如焚之念絲綸益懇而洞開不諱之門在廷臣僚孰不感激欽誦思竭一得之愚而況臣忝在臺閣恐悚周章前者以去防限嚴懲討妄有所陳以爲立民彝消天災之道矣辭不致意誠未格天草草數語未蒙允兪反躬慙忸更何敢開口論思以應明旨而遍禱神祗宸誠益勤求言中外聖敎愈摯以臣愚見捨却一事實無應天消弭之方然時政世道亦不無一二可言者故不揆僭猥玆敢贅及我聖上臨御卄載敬天之心微顯罔間愛民之念宵旰靡弛賴以朝野寧謐民物殷庶殿下之治規可謂定矣殿下之政敎已成矣然可虞之象每見於治世可危之兆必在於明時目今朝綱日頹風習日媮財用竭而民隱滋者實由於殿下導率之化未盡其要振作之政未得其方臣請冒陳其瞽說以冀省察焉一曰振朝綱夫國家之設置公卿百執事者蓋所以佐治而亮工也近日則不然廈氈之上每有獨勞之嘆訏謨之地未聞入告之美萬務仰成百度委靡擧朝滔滔未見憂國忘家如古之名碩者惟以護黨爲能事濟私爲急務彌縫目下爲免罪之計粉飾外面爲擧職之資朝廷擧措若是苟且而治化達于下天心悅於上者臣未之聞也臣謂董飭臣工振擧朝綱實爲今日之先務也一曰正風習我朝以忠厚立國以儒術維世縉紳大夫專尙名節閭井民俗渾歸淳樸蔚然有三代之風挽近士趨益下民風益渝讀書力行以求修齊致澤之效者尙矣無論漸至於拚棄名義不識何物巧謀進取看作恒事昔者以義對利猶有理勝慾勝之分今則以利對害只存患得患失之心童習而所尙若此壯行而所發可知趣向不端而志操自卑耳目漸染而言行不顧此已萬萬寒心而又有別般可憂者一種浮薄之流詩稱明季書云唐體厭常趨奇棄撲從漓甚至於筆硯之屬鑪罐之類列陳左右者無非唐物而效華人之爲其所以長侈風而壞淳俗當如何哉紳衿之間已成習尙閭巷之中轉相慕效侈濫日甚而等威掃地利竇竝開而奸僞百出人心淆敗將至於莫可收拾之境豈不爲有識之所竊歎者伏願殿下以挽回淳風扶植儒術爲務先性理而後詞章抑躁競而奬恬退扶名節而勵廉隅斥浮華而振風化特不過一轉移間事而亦自今番使行嚴立科條凡係唐物之無益於用者一切勿許取來則亦足爲禁侈之一助矣一曰裕財用今日財用之日匱卽上下之所共憂而未嘗不以節省爲言者然節省亦莫如近日而終未見敷財之效此臣之所未解也夫一國之財不在於上則在於下而國用旣窘民生亦窮則此尤未可解者也竊嘗思之一則俗尙侈靡也一則民多趨末也城南連翬飛之第而貧士無蠏匡之寄朝端絶狐裘之風而窮民有鶉結之愁富人厭飫珍錯而窶者不充糠籺此所以俗侈而財匱財匱而民困也且裕財之源不過曰生之者衆而爲之者疾也今者旗亭列隊多於南畝之氓市區當罏倍於機上之女則人安得不饑不寒而財安得不竭乎然民所以趨末者亦豈無由哉誠以爲農則日困而爲商則多利也且近來場市最多幾至十里一置故人狃於利而風俗日薄民惰於農而遊食日衆此亦爲趨末之一弊矣伏願殿下亟軫昭儉之道痛革尙侈之俗亦令字牧之臣勸課農桑專意務本使之遂樂業之心絶趨利之路則財源自裕而民生自奠矣至於經費之窘匱亦不可無一番變通之道而此則非如臣疎愚所可倉卒料理至如銀貨亦有大可應焉夫貨者周流循環方能不窮而我國之銀有去無還已失流泉之義實無可繼之術況當使勅絡續之會豈可不思所以矯救乎亦望申飭廟堂消詳講磨無至臨急窘躓之弊焉一曰察民隱蓋殿下之於斯民亦旣勞矣遇饑振濟則恐匹夫之失所逢慶蠲減則軫惠澤之下流凡今八域元元孰非雨露中生育之物而爲方伯守令之臣不能奉承德意疏剔隱瘼此爲今日之大患也若其爲民之疾苦者邑各不同道或有異臣非但不能盡知亦不暇毛擧而糶糴之失平專由於道臣之那移取贏於穀貴之邑奴婢之呼冤反在於守宰之搜抉橫侵於釐弊之日簽及黃白而富民閑遊田失疆界而棄土應稅貪倅墨吏又從而侵漁之殿下亦安得一一而察之人人而恤之乎此所以朝家之澤不究而生民之困滋甚也伏願殿下嚴飭各道道臣凡係邑瘼民隱悉爲採訪釐革無至如前之因循漫漶則其爲仁政孰有大於此者乎今此四條所陳雖不敢曰如是而爲招災之端如是則致弭災之效然上下驚動政事修擧則人心順愜天和孚應而弭災之效亦安知不由於此乎且臣聞之察枉伸幽最爲救災之要姜克成之伊日忠憤足以聳感一世而雷霆之威過加摧折其後賜環之恩遍及於諸臣覆盆之照獨漏於南島臣謂特加矜憐許其生還則豈非爲恤獄察隱中一事歟仍竊念人君一心爲萬化之源政令擧措孰非從這裏做去而惟殿下雲漢之懼不弛於靜攝桑林之禱益切於方寸此誠感回天心之機也朝綱日頹則思所以振之風習日媮則思所以正之財用竭而民隱滋則思所以裕之而察之者亦不在於他而只在於殿下之一心也更伏願淬勵振作益加聖念治規不至大定政敎不至大成則淵衷欿然恒若不足戒懼警省一如今日然後堯舜之治可躋而太平無疆之休從此而基矣顧臣所言無非陳腐而實心採納則亦未嘗不爲嘉謨惟願聖明之財察而凡今時政世道之失雖莫非致哭之端若其頭䐉則只緣於懲討之不行也今殿下阻懲討之路而別求消弭之策是猶不求也今諸臣捨懲討之義而別言政令之失是猶不言也伏願殿下勿以臣言爲煩複夬去防限亟揮乾斷則非但爲消災之第一美誠宗社莫大之幸也臣無任屛營之至省疏具悉所陳諸條當留意矣
정조 18년
掌令鄭毅祚疏曰伏以臣頃於求言之初猥隨諸僚之後聯陳短箚恭俟兪音旋承勿捧之命繼有各疏之擧臣意以謂目下當論莫如懲討則聯箚各疏無所異同遂將箚請之餘意粗伸明張之大義尾附草草數語不敢敷衍爲說以見所重之在彼而不在此也又自喉院還送疏本此必臣文辭短拙語未達意之致也臣誠滿心惶恧措躬無地更何敢抗顔臺次開口論事乎蹙伏屢日冀被威罰不復以言職自居顧今跨朔之旱屢失其雨之望我殿下雖在靜攝之中冞切憂災之念求助之敎又及於中外對越之誠責躬之意藹然溢於辭表有足孚感上天凡在瞻聆孰不欽仰況臣職名未解之前何敢以區區私義終無一言以負我聖上詢蕘之至意哉竊伏念聖候之彌留實由一念之悶旱日昨減膳之敎已切群情之焦迫而至於藥院諸臣不許如例召接此雖出於罪己貶躬之念靡極不用而然理有本末事有輕重目今悠悠萬事豈有重於保嗇聖躬乎聖躬安而後宗社可安宗社安而後年事之豐歉民食之有無始可議也惟我殿下禹陰是惜文食未遑萬機之繁無不親攬一事之微必煩提飭此已有違於保嗇之道而況今虔禱之儀自有常節孚格之妙在於無形則何必過自菲薄專事貶損不思所以節宣之方乎古人有言曰心和氣和天地之氣亦和人主一心動與天合一政一令之間召災致祥莫不由焉矧乎玉候靜攝之中使治心養氣之方小失其和則其有妨於調攝爲如何若是而尙何望導達天心轉災爲祥乎伏願殿下念祖宗付畀之重體殿宮惟憂之念克軫調護之道以爲消弭之本焉有國之莫嚴莫大之第一義非但臣前疏之所已畢陳群下之前後章奏無不以是爲言則人心所同天理可見殿下何可以一己之私恩掩却萬世之公義作爲無前之防限欲遏在下之忠憤乎由是而上下之情志不孚朝象之愁沮轉甚惟彼仁愛之天安得不警告我殿下以爲轉移之機乎臣等雖愧於古人未能刺心見誠所以藉手事君者卽此嚴懲討三字而已此事如未得請則群情無和協之期群情不知則天心無感回之理殿下道合神明學貫天人何不念及於此牢拒群請邦禁依舊雖有求言之敎乃無用言之實雖令群下日進百言捨却此一部大義豈有他弭災之方乎伏願殿下特垂三思亟從群請使義理快伸民志底定焉我殿下恒懋崇儉之德每軫禁侈之方而奈之何閭巷之間服食器用日漸踰侈吏胥之賤漿酒藿肉廛市之氓被綺垂纖官司不能禁抑四方轉相慕效傷財害民職由於此古人所謂甚於天災者實非虛語也殿下勿以擾民爲慮明飭有司服食之踰制者無論大小隨現嚴繩俾有實效焉近來人心不古乘時射利愈往愈甚雖以目下事見之豐歉未判舊穀尙多而都下之巨民豪戶京外之富商大賈窺取大利惟事積儲市廛之間米直日下窮殘之民聊活漸艱不待魯野無靑之日先有齊民轉壑之慮亦願殿下申飭廟堂行會中外使奸民無敢專利瘦氓得以裕食焉靡財之道悖俗之端其弊不一而若論其最唯酒是耳私沽之家十室三四酗鬪之訟一曹幾半財穀之漸就耗傷民俗之日以渝敗未必不由於此年前有司之臣暫行禁酒之政果有目前之效到今閭巷之論皆以爲消穀之患相鬨之弊必復申明舊禁牢守久行然後穀用可裕民習可正矣況今嗣歲之憂莫過於先時儲穀懲頑之政宜禁其行處崇飮惟殿下更加博詢斷然行之無如向來之乍行旋罷以爲裕民用正民俗之規則未必不爲行實政答天譴之道矣如臣無似濫叨言地適値遇災恐懼之日芻蕘一語又不足以仰塞明旨臣之愚迷譾劣於是乎益著伏乞聖明亟許鐫改以爲不職者之戒千萬幸甚臣無任屛營之至省疏具悉當留意爾其勿辭察職
정조 18년
持平洪秉臣疏曰伏以臣伏覩三昨日下敎憫旱一念夙宵憧憧至有常膳特減之命昨今靜攝之中又下藥院入侍勿爲如例之諭惻怛之敎懇至之誠有足以感動天心轉災爲祥而旱天漠漠日色杲杲久矣周魃之爲虐終靳殷霈之蘇枯以聖上能動之德不能致格天之效者玆曷故焉目今救災之道莫先於夬伸大義上下孚格而粵自四月以後言路之不開如物防閑懲討之不行如水壅閉至今臺閣之上寥寥無聞上阻下絶群情抑鬱此實爲召災之一大關捩而日前臺批每下留意之敎尙靳反汗之命臣實惑焉夫考績黜陟有國之大政而人才之通塞係焉生民之休戚關焉自夫公道之不行專由顔私官不得人權門貴族恣行貪汚而侵貶不及殘蔭冷武或有聲績而災眚多端殿下所以深軫此弊屢降勅敎不啻三申五令而上自京司下至藩臬未有仰體聖心不能痛革陋習則害之所歸哀彼無告暴則民咨柔則吏橫此猶人性之各自不同而至於奉法惟勤秉直不擾惟在持心之如何耳然則勿論京外冤獄濫杖十居八九究厥所由惟一私字此所以惠澤不究情志壅閼夫壅閼者卽沴氣之所由生也臣雖未知某事之干和某政之召災而蓋其雨暘之不時亶由於陰陽之不和也明矣臣愚竊以爲疏導陰陽對揚天休惟在於任官惟人而此非一朝一夕之所可矯革者也先自聖心愼厥惟簡不容一私勿以地閥而過於引用勿以疎逖而忽於器使使大聖人恢蕩之政咸得以仰如日月各圖自勵則雖不採察民隱物物呴濡而一方得人黜陟自明百里任才訟獄自平夫然後殿下如傷之心若保之恩斯可以霈然下究無一夫不獲而壅閼之氣若疏九河交泰之象如闢兩儀今日弭災之方孰先於此哉臣又有所聞者玆以尾陳焉惟聖明垂察焉淸州牧使安廷鐸軍丁歲抄時推着一閑丁而及其捧把也年纔五歲則廷鐸以爲隱匿壯丁代現幼穉期於取服濫杖其父至於致斃云果有隱匿則何至於至死而不吐之理乎渠以特敎換差之命吏不思報效肆行殘酷之政固已萬萬痛駭而且況以子故而殺其父者尤係干和之一端臣謂淸州牧使安廷鐸亟加重勘以伸匹夫之冤焉臣無任屛營之至省疏具悉當留意安廷鐸事誠有是也不可但以枉殺論嚴飭道臣親執以覈狀聞後處之
정조 18년
甲寅七月二十二日辰時上御重熙堂都承旨入侍時行都承旨鄭大容右副承旨尹行任記事官鄭文始記注官金良倜記事官吳泰曾以次進伏訖上曰王大妃殿進御香薷六君子湯二貼日再煎入出榻敎命行任讀公事書判付訖仍命退承史以次退出
정조 18년
甲寅七月二十二日酉時上御重熙堂同副承旨入侍時同副承旨李益運假注書趙台榮記注官金良倜記事官吳泰曾以次進伏訖上命書領議政洪樂性疏批及大司諫林濟遠疏批訖命書傳敎曰當此求言之日言責之官不可不備三司未差之代政官待開門牌招開政差出如有在外人亦爲許遞差代命退承史以次退出
정조 18년
行都承旨鄭大容坐左承旨未差行右承旨洪義榮病左副承旨韓晩裕坐直右副承旨尹行任內閣進同副承旨李益運坐直注書鄭文始仕一員未差假注書趙台榮仕直事變假注書尹濟弘仕
정조 18년
藥房提調臣鄭昌順副提調臣鄭大容啓曰伏未審夜間聖體調攝若何寢睡水剌之節何如昨日醫官旣未診候湯劑亦命姑停區區下情益不勝焦鬱之至臣等率諸御醫趁早入診詳察聖候議定繼進湯劑爲宜臣等不任終宵憂慮敢來問安竝此仰稟答曰知道夜深後加減醫官等當詳傳至於湯劑議定醫說各異溫冷難以適從莫如姑停之爲可卿等勿爲入侍
정조 18년
韓晩裕啓曰大司憲未差執義李遇濟掌令鄭毅祚韓用鐸持平洪秉臣南履翼呈辭監察茶時之意敢啓傳曰知道
정조 18년
傳于韓晩裕曰左副承旨入侍
정조 18년
李益運啓曰吏曹判書金載瓚參判黃昇源牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 18년
李益運啓曰合辭許久闕啓事甚未安今日政新除授兩司諸臺竝待下批牌招未肅拜臺諫一體牌招何如傳曰允
정조 18년
以兵曹監軍單子傳于尹行任曰意謂京試官點下觀此監軍單子始覺其都事黃海都事尹魯東京試官中相換
정조 18년
有政吏批判書金載瓚參判黃昇源進參議未差行都承旨鄭大容進啓曰禮曹參議今當差出而擬望之人乏少承旨竝擬何如傳曰允
정조 18년
鄭大容以吏批言啓曰禮曹參議今當差出而前望中無故之人只有二人以二望擬入之意敢啓傳曰知道以李在學爲大司憲金履翼爲吏曹參議韓光植爲司諫李羽逵爲獻納尹行直申龜朝爲正言鄭東觀爲司成任希存爲校理朴崙壽爲修撰徐有聞爲中學敎授洪樂游爲南學敎授李顯默爲江原都事徐有防爲內局提調故府使金魯成贈兵參例兼故僉知申命龜贈戶參例兼已上贈職事承傳以李錫夏爲副修撰丁若鏞爲直講鄭魯榮爲典籍黃海都事尹魯東慶尙左道京試官朴鍾淳相換
정조 18년
兵批判書具庠病參判柳誼入直進參議姜彝正參知李祉永病右副承旨尹行任進江原兵馬水軍節度使單李勉兢
정조 18년
吏曹口傳政事兵曹正郞尹魯東仍任事承傳
정조 18년
傳于尹行任曰當該司謁汰去畿沿定配
정조 18년
尹行任啓曰卽伏見忠淸水使尹範敍今春夏等褒貶啓本則邊將無一人居下殊無嚴明殿最之意推考警責何如傳曰允
정조 18년
敦諭領議政洪樂性王若曰言官之因事會付詆大官者何限而每就注措得失之際要售敲撼欲逞黨私其言也易眩其計也易行惟今執義李遇濟之疏急於把持倫脊太紊只以及耄養病非爲立言之肯綮使卿不安於朝遇濟固不欲深責尙可曰朝廷有體貌乎有國置相必須老成前史可按國乘昭載大抵齒與爵高然後不事浮薄之習不隨矯激之俗小處雖似無味大處自多其效是故在下位而望下風者不敢更革舊制不敢創立新意矧在我朝枚卜之規尤重耆耇予所取卿職亦是耳儻如言者之言予所取卿反爲卿遭言之階耶予之重卜于卿且更有深長意者存焉卿是台府之一福星也自卿居是任非特民國少事朝野多暇誠以所逢者難再逢之嘉運慶辰也賁飾答揚之功捨卿孰當雖有遇濟十輩予豈有捨卿之理予不捨卿安往病裏呼寫言不盡意卿須卽起造朝以體予此諭仍傳于李益運曰此敦諭遣坐直承旨傳諭
정조 18년
鄭大容以吏曹言啓曰來乙卯式年監試初試照訖考講試官磨鍊以入而辛亥年因傳敎一二所各四員加差下矣今亦依此例書入而每式年監試照訖講試官以藝文館承文院七品以下官同爲差下載在通編而間或因循廢而不行殊非修明舊典之意自今爲始以藝文館承文院官員依舊例差出以爲永久施行之地何如傳曰允
정조 18년
鄭大容以吏曹言啓曰照訖考講試官中時無職名人員令該曹口傳付軍職何如傳曰允
정조 18년
尹行任以備邊司言啓曰別使方物年前皇旨之後例爲移咨於禮部矣今番進賀使方物入送之由令文任撰出咨文何如傳曰允
정조 18년
尹行任以備邊司言啓曰因前典籍玄在默上疏批旨內諸條多有採用者卽令廟堂稟處事命下矣取見其疏本則其一關西各邑量田事也關西量田之論厥惟久矣而民心狃安於仍舊怨謗易興於定界前後營邑之臣亦多有志未就或者之論以爲浿江以北地勢難於尺量故古人因循良由於此云而此則有不然者北關之山多野少過於關西而近年以來亦有改量之邑奚獨關西之不可量乎令道臣詢採列邑事情民皆願之邑不爲弊則擇其守令中可堪者先試一邑明知其有效於民國然後次次擧行爲宜其一各邑穀簿不均事也本道穀摠隨其山沿多寡不均而近因朝家裒益之飭令三四僻邑轉移無處者外似無大段爲病之患而直路各邑三沿數郡反有穀少之慮然京司發賣亦皆量其多寡酌定其元數雖因民情之願否或有臨時之闊狹必不至於向來京差之惟貴是趨全無限節第加提飭俾無偏多偏少之弊爲宜其一關西各邑庫錢給債嚴明五家統之法分給事也本道債錢實爲積痼之弊而若其名色則有勅庫債焉有民庫債焉又有本邑防役之債焉其弊雖有淺深爲瘼大抵同然守令中稍欲矯救者亦莫不以戶分或結分爲便而積成臥債難於拔本故剛明任怨者外每患因循以此疏辭關飭該道量其受弊最苦之邑以爲漸次蘇瘼之道爲宜其一關西帥臣行部之法申明舊制事也詰戎之政何道不嚴而本道尤屬緊重則帥臣之久闕行部誠極疎虞若値少登之時則斷然行之歲而爲常除非大歉切勿許停至於軍物之朽鈍軍伍之虛額雖非帥臣輪操一依昨年飭敎申明朔操則其爲效益別無損於輪操以此另飭爲宜其一海西拔站依關西例撥將卒糧料及馬料雜物區劃事也海西拔站之偏苦地勢卽然故年前申飭倍加嚴束而至於公貨區劃雖有關西之已例本道旣無可貸之貨糧料增設亦非遽議分付道臣商量事情另加顧恤爲宜其一迎日邑基有墊溺之患及時移建事也迎日邑基之還于舊基道內物論莫不以爲當然而移邑重事也豈可以他道一入之疏遽議移建令道臣爲先論理報來後稟處爲宜其一三日浦作畓處禾穀無非民食待秋成禁斷事也名區作畓萬萬痛駭而若其禾穀之待獲與否自有營邑可以從長處斷幺麽之事不必更煩朝家知委以其疏語付之本道爲宜其一各道各邑弊瘼俾各條陳隨弊矯革事也所論非無可取而民邑之弊隨時增損守宰之見亦各異同若欲遂邑條陳則事面或近叢脞虛實又易相蒙而巨瘼則旣有道臣之採聞民隱則亦有繡衣之時行此則今姑置之何如傳曰允
정조 18년
尹行任以備邊司言啓曰因大司諫林濟遠上疏批旨內監試初試退行事自初已欲提問而還涉如何故不言今則試日不遠能無掣肘之端而姑觀數日尤難及期回旋以卿疏語問于大臣令廟堂草記事命下矣一旱雖如此秋事姑未可判則大比科之退行固不可遽然議到且今期限已迫鄕儒之爲占舍館前期數十日往赴試邑自是諸路之同然今若退期則其在儒生輩勞費恐反無益而有害原任大臣之意亦以爲少無異同決難退行云監試初試退行一款置之何如傳曰允
정조 18년
尹行任以備邊司言啓曰京外戢盜之政前後禁飭何等申嚴而近來竊發之患終不寢熄如此豐歲尙多可駭少或歉荒尤當熾發嚴飭京外毋敢如前慢忽另加察戢以爲奠安民生之地何如傳曰允
정조 18년
尹行任以備邊司言啓曰頃因副使李在學所啓使行往來之時海西一依關西例各邑支供以乾價備送於沿路該邑之意行會矣卽見黃海監司李泰永狀啓則以爲本道直路只是七站而爲慮一站獨當之弊乃有三邑竝力之規僻路十四邑雖有遠地輸轉之弊比之直路五邑之處在孔道大小使星迎送殆無虛日苦歇懸殊反以列邑分管事從又加之則財力不逮官民俱困關西之只送乾價一款取以爲例恐是行不得之事仍舊之外實無良策各邑守宰之出待遠路多日瘝曠此最爲弊凡於使行時守令則勿爲出站而支供物種應役吏隷自各該邑依前備待使地方官兼管檢察則僻邑無曠務之難直路免添弊之端爲辭矣以外面驟看則關西海西似無異同而若其事情則實有判異者不但官力之不逮站底民人將困於借器皿備使喚之役勢難支保向來之乍試旋罷職由於此今不必以銷刻爲拘至於地方官之兼管檢察旣除僻邑久曠之弊又無體例拘礙之端竝依狀請許施使之定式施行何如傳曰允
정조 18년
李益運以刑曹言啓曰當該司謁汰去畿沿定配事命下矣依下敎司謁金興大京畿南陽府定配所卽爲押送之意敢啓傳曰知道
정조 18년
禁府照目長興前府使金翰周寶城前郡守閔琇等矣長興府段待寶城船隻之到泊添載穀物勢或似然而未及裝發先報月日難免違法之罪是白遣寶城郡段旣是原載邑而不有大同事目之至嚴裝發則過限日字則先報監色則恣意代送者尤爲無狀揆以法意俱極駭然竝只以此照律罪各杖八十收贖告身盡行追奪徒二年定配私罪奉敎依允
정조 18년
尹行任以義禁府言啓曰時囚罪人金翰周閔琇等各杖八十收贖告身盡行追奪徒二年定配照律公事判付內依允啓下矣金翰周杖八十收贖告身盡行追奪江原道鐵原府龍潭驛徒二年定配閔琇杖八十收贖告身盡行追奪忠淸道文義縣德留驛徒二年定配而竝以議啓內辭意具罪目依例發遣府羅將押送于各其配所何如傳曰允
정조 18년
左議政金履素疏曰伏以臣本以無似之質猥據匪分之職三載中書一味伴食至使義理不得闡明民生不得寧謐罪戾則屢犯於罔赦圖報則莫效於半分尋常懍蹙如集于木重以昨春之後忽得癃殘之疾針藥無效轉成痼肓疏籲筵懇未蒙鞶褫臣於是乎含恩怵義冒沒供職堂堂班聯之間肅肅巖廊之上遂不免蹣跚而行蹩躄而赴四方之譏議百僚之嗤點厥惟久矣殿階許笻事出格外聖恩則曠絶而臣分則掃地亦此間嬰咳喘未能自力以致廟務積滯於下至尊獨勞於上一念愧悚若撻于市雖以素性之無知寧昧早退之爲當而生逢堯舜未忍便訣尙此抗顔未敢言私縱使知臣心者見之猶難望曲諒而善庇之況今旱暵孔酷跨朔有餘靜攝之中聖慮憧憧朝不許診夜必明發此豈非萬萬焦灼之時乎災不虛生理有所召一則燮理之昧方一則承弼之匪人而惟我聖上責己而不責人昨下心腹之諭俾進消弭之謨臣以爲承候擔曳之蹤不敢遽歸仍留朝房僚相五條之啓亦嘗爲之寓目矣及奉批旨又以今日前後不修之由可修之方申申爲敎臣奉讀以還竊不勝惶汗之浹背也如臣庸陋職居鼎席由前而旣爲致災之本由後而莫副求助之旨庶僚若此猶宜亟速斥罰大官如斯豈容晷刻冒竊哉臣方敢冒萬死擬進一疏以冀黜退臣身以答天譴改卜賢德以幸國事矣際此而臺臣之疏先之臣實上而爲聖朝賀下而爲臣身喜臺閣之寂寥今幾歲矣廊廟之虛縻且多年矣而幸玆鳴朝之鳳能斥曳泥之龜將見轉災爲祥之效指日可徵而亦使貪恩沒恥之蹤及時得退臣安得不仰而賀俯而喜旣樂聞之又悅服之乎以私則自知當退也已久以公則人之爲言也切當如是而臣若一味淟涊則臺言爲芭籬之物相職作羈縻之資而日監之天心將無底豫之期矣言念及玆寧不寒心也哉玆敢不避煩瀆之誅冒陳疾聲之章伏乞天地父母俯賜鑑諒亟施威罰先削臣所帶議政之任仍治臣瘝曠不職之罪以弭天災以謝人言千萬幸甚臣豈不敢以相職自居則豈敢贅陳一言於免丐之章而惟此憂愛之念不以進退有間玆附愚見敢冀採納今此臺疏論列儘得相規之義聖批開納宜示如流之德而特以侵攻大臣之故反下摧折臺風之敎夫旣以實心求言之日乃有此訑色拒人之嘆臣實爲之慨惜也伏願聖明就批旨中有欠大哉之言者亟加刪改更示翕受之意以先聖德以尊臺體則不但一時之幸而已臣無任屛營祈懇之至答曰省疏具悉卿懇曰字之目侮蔑莫甚其下句語皆屬爽實且況疾病之來聖凡所均卿之下堂之憂何關於相業則藉此詆卿莫曉其意此而一毫示捨卿之意而卿亦以此爲眞正決退之端則自此朝廷不得爲朝廷大臣不得爲大臣予意有定不須多誥卿須安心勿辭竢間視事仍傳曰此批答遣史官傳諭
정조 18년
右議政李秉模箚曰伏以臣伏讀日前所下籌司批旨有若箚若疏爲予極言之敎蓋指所陳五條之論而苟有所懷恐不必有拘於此條之內也然臣神識昏昧智慮疎淺反覆以思苦未得其對揚之策自顧官名只有羞愧欲死而已昔我世宗大王以旱暵之孔酷收藏之又愆敎于政府六曹曰靜思厥愆實由寡人願聞讜言以答天譴歷觀往昔雖當太平之時尙有牽裾切諫者且其所言有竦動人心者以今觀之雖曰小康其不及古必矣未見有敢言面爭者又其所言不甚切直何人之不如古也聖祖此敎卽殿下今日求助之心而人之不如古不啻萬萬於聖祖之時以聖人側身如渴之念安得無悵然虛佇之歎也我朝盛際必稱英陵之世而不遑自處以無過乃以牽裾之忠望於群下不敢知殿下儻於玉候將攝之餘夜氣淸明之際穆然點檢於已然之事則果皆不然規矩無過可悔歟或有忠讜之士牽裾力諫如古人之爲則果可言下卽悟從之如流否歟臣愚死罪竊恐雖有其人亦無奈於其過之惟恐不過以踰矩而謂合於矩也然則殿下毋爲徒勞於求言也噫天地本無災沴也氣一用事而旱暵作聖心本自澄虛也氣一用事而擧措舛膈候之頻發癤患之彌留莫不是爲之源方且別講消弭之方冀回玄遠之聽臣不得其說也蓋聞治心養氣本無二致心平則氣降氣降則水火交濟而百體舒泰心一失平則其應反是臣之夙夜焦憂不在於一時之亢旱在於聖心之或失其平而氣以之用事方當明旨廣布群言迭陳之日臣之其言旣迂且疎計極無聊而區區一得之見灼然自信其爲當今對症之劑伏願聖明愍其愚而察其衷以治心爲養氣之本以養氣爲勿藥之要深陳旣往之失以答上天之警則應之以實之道豈可比論於區區施措之末而聖祖大有之治何難復見於今日也惟殿下念哉念哉仍伏念高年聖所尊禮而元輔以及耄見斥疾病人所不免而左揆以脚疾被論況臣年未及耆而素餐爲最病不在身而瘝曠更甚漢法策免捨臣誰先伏乞亟命斥退改卜賢德以爲消弭之一助焉取進止答曰省箚具悉卿懇箚辭切實有足警聽當體念附陳引義過矣過矣安心視事仍傳曰此批答遣史官傳諭
정조 18년
判府事金憙箚曰伏以昔周宣王遇災而懼側身修行必欲消去之此雲漢詩所由作也今我殿下久在靜攝之中而憧憧一念惟雨是閔不但圭璧之徧擧也常膳則特減診筵則不備而乃復誕降絲綸於廟堂俾陳消弭之策十行之間誠意藹然雖以周宣之兢業亦何以過此臣以無似猥隨諸大臣後聯貢芻蕘之見而五條之中無一喫緊語只是常談也例套也殿下之俯詢臣等出於至誠而臣等之仰塞明旨不過如此此亦豈非今日召災之一端乎臣方且惶且慙惟大何是俟及伏奉批旨不徒不加之罪乃反優容而假借之使各極言其未盡言者於是乎聖上求助之意愈往愈摯而微臣不誠之罪益無所逃矣第臣等所陳旣不出於五條而殿下之使之極言者又不出於五條則臣敢不就此五條之內更陳一得之愚乎殿下未嘗不扶植名義而終未見扶植之效殿下未嘗不振勵紀綱而終未見振勵之效奬廉懲貪卽殿下爲民之苦心而亦不無廉而未奬貪而不懲者理獄淸刑卽殿下欽恤之至德而亦安保其獄盡理而刑盡淸乎至若名器殿下亦何嘗不愼之惜之而濫觴之歎果亦有之此莫非群下不能對揚之罪而其實則殿下之誠字上工夫猶有所未盡而然也蓋天下之萬事不誠則不成是以不誠無物思傳攸訓而千古帝王曷嘗有能盡其誠而不能動天者乎臣雖愚迷固知殿下之至誠做治而名義則已隳而不復立紀綱則已頹而不復振此何故也豈非殿下之誠心猶有所未盡而然乎廉貪之未盡奬懲刑獄之未盡淸理名器之不免淆濫亦恐是殿下之誠心猶有所未盡而然臣愚死罪竊敢以爲今日以前殿下何嘗不修明而其誠或有所未盡今日以後殿下尤宜益勉於誠以盡修明之道而推是以往凡於百千萬事莫不以實心行實政則今玆之旱雖云太甚徯應之休可立而待矣惟殿下惟誠之懋焉雖然此亦常談而已也例套而已也亦何益於目下之救焚乎臣謂目下救焚之道惟有一事卽收禁令是也夫君臣之分天尊地卑而易之泰卦曰天地交而萬物通否卦曰天地不交而萬物不通臣未知自有禁令以來天地交乎不交乎滿庭之臣噤口而不敢言三司之官有懷而不敢陳上下阻隔言路閉塞雖或應旨而陳章率皆囁嚅而含糊則天地之否而不交極矣天地不交則萬物不通萬物不通則災安得不生乎且伏念殿下之明雖燭萬里安上之圖未徹九重則民將盡劉之狀亦無以盡察而五條之言日用之粱肉也禁令之收救急之藥石也臣愚斷斷以爲殿下不但於這箇五條益盡誠之之工以爲弭災之實政必先亟收禁令使天地交而萬物通然後方可以格天心而紓民憂矣豈不休哉豈不休哉用臣之言而後不得一霈則臣雖被妄言之誅不敢辭矣取進止答曰省箚具悉卿懇五條敷衍可見卿誠意中出來況其說勸引經傳予欲體念仍傳曰此批答遣史官傳諭
정조 18년
副校理朴鍾淳疏曰伏以天災示警於亢暘民憂貽惱於靜攝以至玉候之添損尙稽天和之遄復而常膳法樂特命減撤藥院診筵不賜召接迺於諸大臣求對批旨亟下責躬之敎誕降求言之音字字懇惻有足以感䐁魚而格天心噫讀殿下今日之敎而其有不激動感涕者是眞無人心也臣學術鹵莽知思茫昧固不敢知聖朝之政令施措何者爲召災之端然聖敎中人事修於下而災不爲滅豈理也此固不易之至訓臣固莊誦欽歎而第伏念只切恐懼之心而無修省之實則亦非弭災之道者卽先儒之明訓此正君臣上下交相警勵克享天心轉災爲祥之機也以臣謏學固無仰裨求助之聖意而目今切時之務其目有四不過曰開言路也擧刑政也厚民生也立紀綱也臣請逐條而陳之惟殿下垂察焉一曰開言路言路不闢之由臣已略陳於日前聯箚而殿下歷覽古今言路之不闢其有如今日者乎章疏之間語及懲討則鐵限在前無路上達臺閣之臣進不得效沐浴之忱惟以不出脚三字少寓沬飮之義夫懲討者有國之第一義而旣不得開口則其餘時政之得失官師之箴規雖有可言孰肯攙論自是以來殿下之廷便無言官而使今日群下感抱共戴之痛抑塞煩鬱呑不得宣臣愚死罪竊以爲此令不撤則雖日下求言之敎言路之不闢猶復前也上下之阻隔尙依舊也今日病源專在於此則先儒曰知得如此是病不如此是藥唯殿下惕然改圖亟命反汗使言路開而義理伸焉二曰擧刑政夫刑政有國之大柄也一有不擧則國不得爲國人不得爲人而亂臣賊子將接跡於世矣可不懼哉殿下近於懲討之政過用寬大之典而一國之公議不可强遏三尺之憲章不可低仰則於是乎殿下之施措每出常經之外鞫啓特允而反爲近地移置之階獄囚徑放而不恤三司方張之論甚至於金鍾秀之罪犯神人共憤而臺啓纔允宥命旋下刑政之倒置誠非細憂亂賊之知懼已矣無望如是而君綱何以立乎民志何以定乎伏願殿下深慮焉三曰厚民生伏惟我殿下卄載臨御一念憂民蠲租減逋而樂歲有終身之飽發倉賙飢而凶年無死亡之患是宜民産日裕入給家足而夫何近日以來民生之困瘁日甚一日杼軸俱空甁罌無儲富庶之美尙矣無論少康之效亦復難見此其故何哉夫天之生財有限而人之用財無節以有限之財供無節之用則財安得不匱民安得不貧哉然而苟欲財用之有節則宜先侈風之亟祛顧今日大小臣民被殿下躬率之化體前後飭勵之敎貴近卿宰鮮服緞紬閭巷婦女不着紋繡然侈風之盛愈往愈甚飮食無方丈之饌而一器之需或費中人十口之食被服無華盛之飾而一衣之價殆兼貧民一家之産財用之匱竭民生之困瘁莫不由是而若其祛侈崇儉之道亦惟在於殿下益懋身先之敎耳臣敢以躬行節儉四字爲今日厚民生之方而獻于殿下惟殿下加勉焉四曰立紀綱夫紀綱者國家之所以維持也網無綱則不可以爲網國無綱則不可以爲國今日之紀綱可謂掃地矣以言乎朝廷則前後董飭何等勤摯而朝會之班擧止錯雜以言乎士習則年來責勵不啻𥚠複而殿廷之間猥雜如前吏胥冒着朝士之服而肆行街路輿儓斥呼卿宰之名而全沒等級以下凌上以賤妨貴者指不勝摟而朝廷之不尊名分之壞亂莫甚於今日然若其矯救之策則又非一時刑政之所可禁制也亦惟在於大小百執事之臣各守其分各重其身使朝廷先正而四方有所取法惟殿下省察焉臣之所陳四條或演前箚未盡之蘊或陳目下爲弊之端而如臣新進蔑學何足以盡知當世之務哉惟我殿下學冠千古知周萬物凡於古昔聖王制治之法今日國家救時之策伏想已默會洞照於蜎蠖之中矣今日修省之道惟在殿下之以實心行實政耳古人云避殿減膳畏災之末也文也進德修改畏災之本也實也以殿下聖益聖之德惕然奮發一心做去克循天理之公此便是本也實也不但爲目下弭災之具亦將爲千萬年祈永之道伏願殿下深留聖意焉臣無任屛營之至省疏具悉當留意矣
정조 18년
副修撰朴吉源疏曰伏以臣職居論思跡忝近密頃値求言之會猥參聯箚之末而及承批旨特示開納之意至今莊誦榮感交中臣未知膚淺之見拙訥之言何以得此於君父也第伏念向來箚辭雖極陳陋顧其言則懲討之欲行也顧其意則義理之欲明也而殿下旣許之以留意臣竊以爲久屈之王章於是乎得伸積鬱之輿憤於是乎少洩而又況諸臺章疏一例溫批凡在三司之列者莫不翹首跂足以俟乾斷之廓揮而第玉候愆和久稽復常之節恒暘爲災久貽憫旱之憂雖在靜攝之中冞切焚灼之念夙宵警惕至減常膳臣於此時固不敢更事煩瀆遲徊泯默以度時日矣迺者周璧徧擧殷旱愈酷修省之方消弭之策靡不用極旣先咨訪於廟堂又求直言於中外大哉王言孰不欽頌而古人有言曰聽言非難用言爲難惟我殿下前旣有求言之命亦嘗賜留意之批其於聽言之道若是不難而迄今旬日尙靳處分獨於用言之實如彼其難何哉噫仁天之警告莫此時若也生民之困瘁亦莫今日若也而國賊未討上下之情志猶阻則天心將何以底豫亂本末祛義理之晦塞日甚則民生亦何所尊安乎伏願殿下穆然深思亟降明命使擧國共公之論得以少伸則其在答天譴慰民心之道豈無萬一之補哉嗚呼跨月亢旱近歲所無稼穡卒痒之憂迫在朝夕嗣歲濟民之策茫無泮涯此誠今日之深憂正宜撙節財用儲蓄贏餘以倣古人水旱之備者實爲當今第一急務未知廟堂之上其或念及於此而預有所講究之策耶大抵我國財賦出於湖嶺者十居七八而至於穀物則專靠兩湖今聞道路流傳之言湖嶺旱災比他尤酷常賦之減縮其勢必然方春之賑貸將何料辦固知我殿下恤民之德不待如臣者陳腐之言已有所軫念而若不於此時節用而蓄餘以備救荒之政則哀彼民生將何所依仰而聊活乎惟殿下凡於用財之道懋盡節省之方以防尾閭之泄除非經費之不可闕者外一切減省以軫來歲之民憂申飭廟堂預講賑濟之謨俾斯民獲民顚連之歎焉嗚呼華城築城之役是誠不可已之事一則有所重焉一則爲遠圖也而工役不及於齊民而人自趨慕財用不耗於經費而事皆有緖自古營繕未有似此盛擧也然而我殿下猶軫節民勞佚之念乃有當署停止之命此固盛德事而惜乎居留之臣不能奉行涼夜負石雖免病暍之憂力役不息殊失承流之義臣竊爲今日慨然也況今亢旱無前穡事將歉雖是應募之民此時督役恐非遇災恤民之道亦乖敬天側修之義惟殿下更申前下德音姑令停役徐觀年事之豐歉別作善後之料商則庶幾德意洋溢天心感回在今日恐懼修省之道亦豈少補也哉嗚呼今日召災之端臣不知某事之應而虔禱旣屢靈應愈邈有秋之慶今幾無望方春之賑所當預念從前災歲賑邑守令每以自備穀多寡衒能而徼賞其所謂自備穀云者苟非勒賣鄕任便是反弄國穀畢竟流害必至於平民受害軍丁耗縮而其中貪官汚吏夤緣箕斂以爲潤橐之資者亦或有之此而不禁將不免奸僞日滋廉恥都喪豈不大可寒心也哉雖使來歲不幸有設賑之擧痛革自備穀論賞之法毋使作宰者虛張穀數希功罔賞則其亦有補於養廉恥之一端也噫糶糴之法原其當初設施槪出於便民之意而法久弊生其來久矣流害日滋今反爲生民疾苦之端臣嘗待罪嶺邑略知一道受弊之源今請爲殿下洞陳之嶺左一路山沿相半無論穡事之豐歉沿海之邑穀價最高野邑次之山郡最下故營穀作錢取其價高多從沿海中穀貴邑區劃而山郡之穀耗上生耗逐歲滋多一戶所受或至四五十石秋後捧糴穀不精實雜以虛殼者亦過其半於是乎那移之弊起而穀麤價廉勢固然也一包所捧不過百錢而轉移穀少之邑使之方春散錢及秋斂穀錢還之名已是不美而春受之錢秋納之穀價不相準或値歲歉穀貴則一包之價比其所受之錢或加倍蓰而沿海之民偏受其害此豈按道者之所可施於民者年前因道啓咸陽居昌兩邑還穀略加釐正簸揚取精蕩減其餘甚大惠也然而嶺以南七十州如此之弊非止兩邑則簸揚蕩減之政不可遍行而國穀亦將不勝其耗縮其流之弊將至於穀簿㮙然民國俱困豈不大可寒心也哉如欲矯救抑有一說焉先計各邑之戶口以較一道之穀簿戶摠穀摠較量多寡元會別會平均分排俾無邑大穀少邑小穀多之弊然後營穀發賣皆以別會當年條耗穀從時直作錢無得計較穀價之多小轉換元會之名色以杜那移之路則糶糴之弊可以矯革而嶺南如此他道可知申飭各道方伯嚴立一切科條使之無敢違越永久遵行則庶幾國無耗費之患民無受困之弊矣軍布一款亦不無爲弊之端近年以來京司關飭而木品漸高吏胥操縱而情債倍加各項軍布每當受納之際外邑下吏之憑藉橫斂者已爲軍民難支之弊而至於訓局則以輦下親兵之故尤有別焉曾在丙午嶺外綿農未免大歉其時幸賴朝家純錢之敎民得聊活而獨訓局則始許純錢終令參半自是厥後連値綿凶禁御兩營則純錢訓局則純木參半獨不蒙朝家之惠澤反或有蔀屋之怨咨古語曰一人向隅滿堂不樂均是軍民而獨不免向隅之歎者豈不有害於一視之政耶先朝減布之令實八路軍民萬世不忘之盛德大惠而今則木品歲高情債日增一軍所收殆無異二疋之役軍民受困職由於此且聞今歲綿農亦幾判歉云臣謂嚴飭中外吏胥痛禁操縱徵索之弊訓局保布亦依他軍門例以純錢捧納則八路被均視之澤一民無偏苦之歎此非但爲一時之施惠其亦有光於我殿下繼述之德也惟此糶糴與軍布之弊此皆臣在邑時所目擊者雖非目下弭災之道實是生民莫大之弊惟殿下少垂察焉至若紀綱之頹廢名分之紊亂亦今日一大痼弊也董飭庶僚卽廟堂之責而百隷怠慢玩愒成習黜陟守宰卽道臣之事而殿最不嚴貪汚莫懲甚至於一歲再考之際純是褒語而殆無一人居殿者是豈內而百司外而列邑皆能勝其任稱其職而然耶抑或拘於顔私壓於勢力莫敢誰何而然耶間或有一二人居下者而若非殘蔭必是冷武職玆之故朝廷之體貌不嚴營邑之體統不尊以至上尤而下效名分遂壞少之凌長賤之凌貴者比比有之甚至於以奴而詬罵其主者踵相接矣故秋曹聽理多是犯分之事列邑推治無非冒禁之徒世道之憂莫此爲甚今若不振肅紀綱申嚴名分則末由之弊將不知至於何境臣謂先飭廟堂必以立紀綱正名分爲今日先務次飭道臣亦以嚴殿最懲貪婪爲第一要道則庶幾有挽回之效而亦惟在我殿下一轉移間事耳惟此數條陳腐之說雖不足仰裨求言之盛意而亦或爲救時之一助惟殿下幸勿以人而廢言焉臣無任屛營之至省疏具悉當留意矣其中又以稟處者許之廟堂稟處